CELEX: 62020TN0350
Language: hu
Date: 2020-06-09 00:00:00
Title: T-350/20. sz. ügy: 2020. június 9-én benyújtott kereset – Wagenknecht kontra Bizottság

17.8.2020   
            
            
               HU
            
            
               Az Európai Unió Hivatalos Lapja
            
            
               C 271/41
            
         
      2020. június 9-én benyújtott kereset – Wagenknecht kontra Bizottság
      (T-350/20. sz. ügy)
      (2020/C 271/52)
      Az eljárás nyelve: angol
      
         Felek
      
      
         Felperes: Lukáš Wagenknecht (Pardubice, Cseh Köztársaság) (képviselő: A. Dolejská ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  állapítsa meg, hogy az Európai Bizottság az Európai Unió működéséről szóló szerződés (EUMSZ) 325. cikkének (1) bekezdését és 319. cikkének (3) bekezdését, valamint az (EU, Euratom) 2018/1046 európai parlamenti és tanácsi rendelet (1) 61. cikkének (1) bekezdését megsértve nem hozott kötelező erejű és elrettentő hatású intézkedést Andrej Babiš, a Cseh Köztársaság miniszterelnöke összeférhetetlenségének megelőzése vagy kezelése érdekében, mivel nem fogadott el arra irányuló kötelező erejű intézkedést, hogy:
                  
                              —
                           
                           
                              megakadályozza a biztosi testület tagjait és különösen e testület elnökét abban, hogy találkozzanak Andrej Babišsal, a Cseh Köztársaság miniszterelnökével és tanácskozásokat folytassanak vele az Unió 2021 és 2027 közötti időszakra vonatkozó többéves pénzügyi keretével és általában az uniós költségvetéssel kapcsolatos kérdésekről;
                           
                        
                              —
                           
                           
                              megszüntesse a közvetlen mezőgazdasági kifizetések uniós költségvetés terhére történő folyósítását bizonyos olyan társaságok számára, amelyek Andrej Babiš, a Cseh Köztársaság miniszterelnökének ellenőrzése alatt és tényleges tulajdonában állnak.
                           
                        
            
         Jogalapok és fontosabb érvek
      
      Keresete alátámasztása érdekében a felperes öt jogalapra hivatkozik.
      
                  1.
               
               
                  Az első jogalap azon alapul, hogy a felperes a 2020. január 30-i levelével az EUMSZ 265. cikken alapuló felkérést intézett az Európai Bizottsághoz, azonban az Európai Bizottság a válaszában nem tért ki a felperes felkérésében foglaltakra, és teljesen eltérő témában nyújtott számára választ.
                  
                              —
                           
                           
                              A Bizottság megkapta a felperes eljárásra való felkérését, és jóllehet választ adott arra, e válaszban egyáltalán nem fogadott el a felperes azon felkérésére reflektáló álláspontot, hogy kerüljék a cseh miniszterelnökkel való találkozást és a vele folytatott tanácskozásokat a 2021 és 2027 közötti időszakra vonatkozó többéves pénzügyi kerettel összefüggésben, továbbá a Bizottság nem szüntette meg a közvetlen mezőgazdasági kifizetések bizonyos olyan csoportokhoz tartozó társaságok számára történő folyósítását, amelyek a cseh miniszterelnök ellenőrzése alatt és tényleges tulajdonában állnak. Az említett csoportoknak nyújtott közvetlen mezőgazdasági támogatások jogellenes folyósításával kapcsolatos válasz helyett a Bizottság az egyik ilyen csoport számára nyújtott strukturális beruházási és mezőgazdasági beruházási támogatások megszüntetéséről nyújtott információt, ami a felperes felkérésében nem szereplő, eltérő témát képez. A felperes felkérésének második, arra irányuló részét illetően, hogy az európai biztosok ne találkozzanak Andrej Babišsal és ne folytassanak vele tanácskozásokat a 2021 és 2027 közötti időszakra vonatkozó többéves pénzügyi keretről, a Bizottság egyáltalán nem nyilatkozott.
                           
                        
            
                  2.
               
               
                  A második jogalap azon alapul, hogy az Európai Bizottság fellépésének elmaradása közvetlenül érinti a felperest, mivel i. nincs szükség további közvetett jogi aktusra annak megakadályozásához, hogy a biztosok testülete és különösen e testület elnöke találkozzon a cseh miniszterelnökkel és tanácskozásokat folytasson vele a 2021 és 2027 közötti időszakra vonatkozó többéves pénzügyi keretről, valamint ii. a fellépés elmaradása közvetlenül érinti a felperes jogi helyzetét, mivel a felperes a Cseh Köztársaság parlamentje szenátusának megválasztott szenátora, akinek a megbízatása az e célból létrehozott szenátusi különbizottság tagjaként – amely bizottságtól a vizsgálati megbízatásának akadályozása érdekében a Bizottság jogellenesen tartott vissza dokumentumokat – magában foglalja a miniszterelnök összeférhetetlenségének vizsgálatát.
               
            
                  3.
               
               
                  A harmadik jogalap azon alapul, hogy a felperest személyesen érinti az Európai Bizottság Andrej Babiš cseh miniszterelnök összeférhetetlenségével szembeni fellépésének elmulasztása, és a fellépéshez fűződő érdeke a következőkből fakad: i. a felperes arra irányuló alkotmányos kötelezettsége, hogy ellenőrizze az uniós jogi aktusok megfelelő elfogadását, beleértve az uniós költségvetést (a 2021 és 2027 közötti időszakra vonatkozó többéves pénzügyi keret) is; ii. a felperes alkotmányos kötelezettségével együtt járó azon jog, hogy ellenőrzést gyakoroljon a cseh miniszterelnök felett a biztosok testületének tagjaival való találkozások tekintetében, beleértve az arra irányuló kötelezettséget is, hogy felelősségteljesen gyakorolja a fent említett szenátusi különbizottság tagjaként betöltött feladatát; iii. a 2018-as választásokon a felperes szenátorként való megválasztása a Cseh Köztársaság szenátusába, és az, hogy a cseh miniszterelnök ellenőrzése alatt álló „ANO” párt jelöltjeivel állt versenyben; iv. a felperes ugyanolyan halálos fenyegetéseket kapott, mint az Európai Parlament Költségvetési Ellenőrzési Bizottságának (CONT) európai parlamenti képviselői 2020 februárjában, mivel mindannyian fel kívántak lépni Andrej Babiš összeférhetetlenségével szemben.
               
            
                  4.
               
               
                  A negyedik jogalap azon alapul, hogy az igazságszolgáltatás megtagadásának minősülne, ha egy uniós tagállam nemzeti parlamenti képviselőjével szemben megtagadnák a kereshetőségi jogot, mivel ezzel megakadályoznák, hogy az Európai Unió Bírósága akárcsak közvetett ellenőrzést gyakoroljon az Európai Bizottság, vagyis az uniós intézményi rendszer végrehajtó ága felett.
               
            
                  5.
               
               
                  Az ötödik jogalap azon alapul, hogy a Bizottság megsértette az EUMSZ-nek az Európai Parlament 2018. december 13-i állásfoglalásával (2) összefüggésben értelmezett 325. cikke (1) bekezdése és 319. cikke (3) bekezdése alapján, valamint az (EU, Euratom) 2018/1046 európai parlamenti és tanácsi rendelet 61. cikkének (1) bekezdése alapján fennálló, arra irányuló kötelezettségét, hogy fellépjen Andrej Babiš cseh miniszterelnök összeférhetetlenségével szemben. A Bizottság fellépésének valamennyi feltétele teljesült, nevezetesen: i. fennállt Andrej Babiš összeférhetetlensége; ii. Andrej Babiš részt vett az uniós költségvetés végrehajtását előkészítő tevékenységekben; iii. Andrej Babiš összeférhetetlensége az EUMSZ 325. cikk (1) bekezdésének értelmében vett, „az Unió pénzügyi érdekeit sértő […] egyéb jogellenes tevékenység[nek]” minősül. A Bizottság tehát köteles volt fellépni, azonban ezt nem tette meg, mivel az EUMSZ 325. cikkének (1) bekezdését és 319. cikkének (3) bekezdését, illetve az (EU, Euratom) 2018/1046 európai parlamenti és tanácsi rendelet 61. cikke (1) bekezdésének második mondatát megsértve nem fogadott el olyan elrettentő hatású intézkedéseket, amelyek megszüntették volna a cseh miniszterelnök összeférhetetlenségét. Ehelyett a biztosok testületének tagjai és különösen e testület elnöke 2018. augusztus 2. óta továbbra is találkozott a cseh miniszterelnökkel és tanácskozásokat folytatott vele a 2021 és 2027 közötti időszakra vonatkozó többéves pénzügyi keretről, és a Bizottság továbbra is közvetlen mezőgazdasági kifizetéseket folyósított bizonyos olyan csoportokhoz tartozó társaságok számára, amelyek Andrej Babiš ellenőrzése alatt és tényleges tulajdonában állnak, ezzel megsértve az összeférhetetlenségi tilalmat.
               
            
         (1)  Az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18-i (EU, Euratom) 2018/1046 európai parlamenti és tanácsi rendelet (HL 2018. L 193., 1. o.; helyesbítés: HL 2019. L 60., 36. o.).
      
         (2)  Az Európai Parlament 2018. december 13-i állásfoglalása az összeférhetetlenségről és az uniós költségvetés védelméről a Cseh Köztársaságban (2018/2975(RSP)).